משרד הכלכלה והתעשייה 
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101 
טל 02-6662786, פקס 02-6662 705   
1 
 
מסמך הנמקה – צו היבוא והיצוא (איסור יבוא איירסופט) (הוראת שעה), תשפ"א 
- 2021 
כיום, ניתן ליבא כלי איירסופט לישראל בכפוף לתנאים שונים הקבועים בנוהל של משרד הכלכלה
והתעשייה. הגדרת האיירסופט הינה כ"צעצוע מסוכן", לפי צו הפיקוח על מצרכים ושירותים 
(איסור ייצור, יבוא ומכירה של צעצועים מסוכנים), תשמ"ז – 1986, והוא אינו מוגדר ככלי יריה
בהתאם לחוק כלי יריה, התש"ט – 1949. 
בהתאם לחוות דעת מקצועית של משטרת ישראל, החל משנת2014, מזהה משטרת ישראל שימוש
בכלי איירסופט שהוסבו לנשק חי, ותופעה זו נמצאת מאז במגמת עליה. הסבת כלי האיירסופט 
אינה מצריכה הכשרה מיוחדת ויכולה להתקיים גם בתנאים ביתיים. לפי דיווחי המשטרה,  
בשנתיים האחרונות נרשמה עליה של 167% במספר כלי הנשק המוסבים שנתפסו על ידה, אשר
חלקם הינם כלי איירסופט מוסבים. כלי האיירסופט המסובים שמשו למספר פיגועי טרור 
קטלניים וארועי רצח על רקע פלילי, כדוגמת רצח בני הזוג הנקין ז"ל באוקטובר 2015 ושני ארועי
רצח על רקע פלילי בשנת 2019, כמו גם לשורה של מקרי ירי לעבר בני אדם, בתים ורכבים 
עוד מצוין בחוות דעתה של משטרת ישראל, כי בנוסף על האמור, כלי איירסופט – גם כאשר אינם 
מוסבים – משמשים לפעילות פלילית רחבה ולמטרת של ירי, שוד, איומים ועוד, המופנים כלפי 
אזרחים אשר לעיתים אינם יודעים להבחין אם בידי העבריין נמצא כלי נשק קטלני או כלי  
איירסופט לאור הדמיון הרב ביניהם. לפי הנתונים שבידי המשטרה, בשנתיים האחרונות נרשמה 
עליה של 86% בתפיסת כלי איירסופט לא מוסבים שהיו מעורבים בפעילות פלילית, ועליה של
126% בתפיסת כלי איירסופט שעברו הסבה.   
כמו כן, מציינת משטרת ישראל כי עבריינים מנצלים את העובדה שאיירסופט מוגדר כצעצוע 
מסוכן בלבד על מנת להמלט מהעמדה לדין במקרים בהם תועדו מבצעים עבירות בנשק חם אך 
הכלי לא נתפס ברשותם, כאשר הם טוענים כי מדובר היה בצעצוע מסוכן בלבד. 
על סמך האמור לעיל, סבורה משטרת ישראל כי מהאמור עולה בבירור, כי מכירת כלי האיירסופט  
מזינה תעשיה מסוכנת של ייצור כלי נשק מאולתרים, אשר עושים את דרכם לידיהם של גורמי 
טרור ופשיעה מאורגנת, ומשמשים לפגיעה באזרחים. האמור מהווה סכנה לשלום הציבור 
ובטחונו, סכנה שאף התממשה במהלך מבצע "שומר החומות" בו נעשה שימוש באמל"ח בהפרות  
סדר נגד כוחות הבטחון ואזרחים. פעולות הפיקוח בתחום מוגבלות ואין בכוחן לבדן לתת הגנה 
מלאה לציבור. בנסיבות אלה, המשך המצב הקיים, שבו כלי איירסופט מיובאים לישראל ללא 
מערכת פיקוח מספקת על הכלים המיובאים אשר תמנע את הזליגה האמורה, מסכנת את בטחון 
הציבור.  
על כן, מוצע להורות על הפסקת יבוא של כלי איירסופט וחלקי חילוף של כלי איירסופט כהוראת 
שעה, למשך שלושה חודשים, וזאת על מנת למנוע את המשך זליגת הכלים לידיים עברייניות ועד 
להסדרת הטיפול והאכיפה בתחום זה. האיסור יחול רק על כלים דמויי רובה מסוג M-16  ,M-4  ,
AR-15  ודגמיהם השונים, כלים  דמויי רובה תבור TAR-23  ,X-95 ודגמיהם השונים, וחלפים   
משרד הכלכלה והתעשייה 
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101 
טל 02-6662786, פקס 02-6662 705   
2 
 
וחלקים של כלים אלה. כמו כן, האיסור לא יחול על מערכת הבטחון כהגדרתה בצו האיסור 
האמור יחול גם על רשיונות יבוא שכבר הונפקו על ידי משרד הכלכלה והתעשייה. 
יובהר, כי הפגיעה של איסור כאמור במועדוני האיירסופט הפועלים כיום הינה מצומצמת, מאחר 
ומשך הצו מוגבל לשלושה חודשים בלבד; אינו חל על הכדורים הנדרשים לפעילות השוטפת; ואינו 
מונע את המשך קיום הפעילות השוטפת במועדונים. לאור האמור, הרי שהפגיעה האפשרית 
בחופש העיסוק של מועדוני האיירסופט הינה צעד סביר ומידתי לאור החשש ממשי לפגיעה בשלום 
הציבור ובטחונו הנובעת מהמשך המצב הקיים.